Lesersbrief: Pensioenarisse sê ‘Tot hier toe en nie verder nie’Annatjie Kruger. Foto: Verskaf. Annatjie Kruger skryf: Ek is ‘n pensioenaris, ek het as 18-jarige by die Suid-Afrikaanse Polisiediens begin werk as ‘n klerk en het met my vervroegde aftrede byna 33 jaar diens gehad. Ek is geensins beïndruk met die jongste verwikkelinge ten opsigte van Eskom en die staatsdienspensioenfonds nie. Dit bekommer my werklik dat die regering, veral pres. Cyril Ramaphosa en minister Pravin Gordhan, kan dink dat hulle los en vas met geld wat aan ander mense behoort, kan werk. Hulle behoort nie eens toegang tot daardie geld te hê nie. En hoe kan Cosatu van my verwag om gelukkig te wees met dié vakbond se voorstel dat mý geld gebruik word om mense, wat nie eens aan hierdie fonds behoort, se werk te behou nie. Daar is selfs gerugte dat die pensioenfonds van Eskom-werkers reeds gebruik is om die maatskappy uit die gemors te help. Nou het hulle hul oog op die groter staatsdiens se pensioenfonds. Alle gesprekke dui daarop dat Eskom totaal en al bankrot is en hopeloos oorbeman is. Ek kan my net voorstel dat ‘n groot klomp van daardie “werkers” in hoë poste is, wat beteken dat die moontlikheid bestaan dat dié mense wat die geld by Eskom gesteel of wanbestuur het, juis diegene is wat in ‘n posisie is om dit weer te doen. En nou is hul oog op die Pensioenfonds vir Staatsamptenare staatsdienspensioenfonds (PFSA, oftewel GEPF). Waar is al die geld wat aan Eskom “geleen” is die afgelope sowat twee jaar? Ons praat van meer as R530 miljoen. Sekerlik kon hulle reeds met daardie geld begin het om Eskom reg te ruk. Hoe seker kan ek en al die ander staatsamptenare wees dat, indien hulle geld van die fonds ontvang, dit nie net eenvoudig wéér gesteel of “wanbestuur” sal word nie en wat sal veroorsaak dat die PFSA op die ou end ‘n tweede Transnet kan word? Ek dink die woorde “wanbestuur” is in die Suid-Afrikaanse konteks sinoniem met “steel”. Dit klink beter om vir die buiteland te sê die instansie is wanbestuur as om te erken dat die geld gesteel is. Daar word op finansiële programme op radio en TV met kenners gesels. Hulle almal gee hul opinie, maar ek wonder wanneer daar na die lede van die pensioenfonds self geluister gaan word. Dit is óns geld en almal bespreek óns geld asof óns nie bestaan nie. Wel, ons bestaan en ons gaan nie stilswyend in die niet verdwyn nie. Wat my betref behoort Eskom (of ten minste ‘n gedeelte daarvan) geprivatiseer te word, veral die uitvoerende gedeelte. Eskom behoort op te hou om elektrisiteit aan byvoorbeeld Zimbabwe te voorsien, want ek verstaan dat daardie rekenings reeds vir jare nie betaal word nie. Daar sal beslis moet gekyk word na munisipaliteite en woonbuurtes wat nie hul rekening by Eskom vereffen nie. Boonop gaan dit my verstand te bowe dat miljoene rande se skuld onbetaald bly wanneer die munisipaliteite nie hul rekenings betaal nie, terwyl ‘n huiseienaar wat vir slegs een maand nie betaal nie, se elektrisiteit summier gesny word. Of soos in my geval: indien ek nie aan die begin van die maand my voorafbetaalde krag koop nie, sal daar nie elektrisiteit in my huis wees nie. En dan is dit juis hiérdie krag wat ek klaar gekoop het, wat Eskom na willekeur aan en afskakel. Ek betaal dus vir dienste waarvoor ek feitlik daagliks en vir ure lank ure nie ontvang nie! Nou kom ons by die groot olifant in die vertrek: Eskom en die gedagte om staatsdienspensioen te gebruik om hulle (weer eens) ‘n reddingsboei te gee. My antwoord hierop vir Ramaphosa, Gordhan, Cosatu en enigiemand wat met lang oë na hierdie pensioenfonds kyk: “Hou julle hande van ons geld af.” Dit is geld waarvoor ek gewerk het en geld waarvoor ek sal baklei tot die bitter einde toe. Tot hier toe en nie verder nie! Die openbare beleggingskorporasie het reeds te veel van ons geld gemors. Eskom is nie geregtig op hierdie pensioengeld nie. Die Facebook-blad GEPF Watchdog – Waghond waar staatsdiensamptenare (aktief en met pensioen) hul misnoeë oor die “gebruik” van óns pensioengeld bespreek, spreek boekdele. Ons werk baie hard daaraan om soveel lede as moontlik te werf sodat die regering kan sien dat ons nie tevrede is met hul verkwisting van óns geld nie.